ΓΡΑΠΤΗ ΕΡΩΤΗΣΗ E-1692/96 υποβολή: Amedeo Amadeo (NI) προς την Επιτροπή (24 Iουνίου 1996)

Θέμα: Ευρωπαϊκό Παρατηρητήριο ΜΜΕπ.

Στα πορίσματα της έκθεσης του Ευρωπαϊκού Παρατηρητηρίου για τις μικρομεσαίες επιχειρήσεις φαίνονται οι σοβαρές δυσκολίες που αντιμετωπίζουν οι επιχειρήσεις αυτές στο πλαίσιο της διαδικασίας εφοδιασμού κεφαλαίου και είναι αναμφίβολο ότι η πρόσβαση στο κεφάλαιο υψηλού κινδύνου αποτελεί αποφασιστική μεταβλητή στην αξιολόγηση της ποιότητας του επιχειρησιακού περιβάλλοντος. Παράλληλα με ένα συμβατό επίπεδο ανταγωνισμού στον τραπεζικό τομέα πρέπει να αναπτυχθούν σε ένα ομοιογενές πλαίσιο στις χώρες της Ένωσης όλα εκείνα τα μέσα όπως πιστώσεις συμμετοχής και τοπικές υποτροφίες που δεν είναι σήμερα ομοιόμορφα σε όλα τα κράτη μέλη. Στόχος πρέπει να είναι η δημιουργία μιας αγοράς πιστώσεων πλούσιας σε παράγοντες διαφορετικούς μεταξύ τους και σε ανταγωνισμό με διαφοροποιημένα προϊόντα.

Στο πλαίσιο αυτό ζητείται από την Ευρωπαϊκή Επιτροπή να παράσχει μία και εκτεταμένη ερμηνεία του άρθρου 130 της Συνθήκης όσον αφορά τον κόσμο των μικρομεσαίων επιχειρήσεων.

Απάντηση του κ. Παπουτσή εξ ονόματος της Επιτροπής (16 Σεπτεμβρίου 1996)

Η Επιτροπή συμφωνεί με την ανάλυση του αξιότιμου βουλευτή όσον αφορά την κατάσταση των μικρομεσαίων επιχειρήσεων (ΜΜΕ) από την άποψη της πρόσβασης στις πιστώσεις και στους ίδιους πόρους. Υπενθυμίζει, ότι σύμφωνα με τους στόχους του άρθρου 130 της συνθήκης ΕΚ, η πολιτική επιχειρήσεων αποσκοπεί:

- στο να προάγει ένα ευνοϊκό για την ανάπτυξη των ΜΜΕ περιβάλλον,

- στο να βελτιώσει την ανταγωνιστικότητα των ΜΜΕ και να ενθαρρύνει την ανάπτυξη των δραστηριοτήτων τους στον ευρωπαϊκό και τον διεθνή χώρο.

Συνεπώς, η Επιτροπή υπέβαλε στο Κοινοβούλιο και στο Συμβούλιο πρόταση σχετικά με το τρίτο πολυετές πρόγραμμα για τις ΜΜΕ που καλύπτει την περίοδο 1997-2000 και περιλαμβάνει, ως στόχο προτεραιότητας, τη βελτίωση του χρηματοοικονομικού περιβάλλοντος των επιχειρήσεων. Στο πλαίσιο της εφαρμογής του προγράμματος αυτού, η Επιτροπή προτείνει:

- να βελτιωθεί η πρόσβαση στα δάνεια, ιδίως με την παροχή υποστήριξης για τη χορήγηση τραπεζικών εγγυήσεων από το Ευρωπαϊκό Ταμείο Επενδύσεων (ΕΤαμΕπ) και, ειδικότερα, στο πλαίσιο της εφαρμογής του νέου μέσου με τίτλο «European loan insurance scheme for employment» (ELISE), με τη διευκόλυνση της ανάπτυξης των εταιρειών αμοιβαίων εγγυήσεων και με τη διευκόλυνση του διαλόγου μεταξύ τραπεζών και ΜΜΕ στο πλαίσιο του σχετικού βήματος 7

- την εντατικοποίηση των προσπαθειών της για την μείωση των προβλημάτων όσον αφορά την καθυστέρηση των πληρωμών μεταξύ επιχειρήσεων, καθώς και μεταξύ των δημόσιων υπηρεσιών και των επιχειρήσεων 7

- να διευκολυνθεί η ανάπτυξη ειδικών χρηματοοικονομικών μέσων όπως η πρακτόρευση (factoring) ή η ασφάλιση-πίστωση 7

- να τονωθεί η ανάπτυξη των κεφαλαιαγορών για τις ΜΜΕ που αναπτύσσονται γρήγορα 7

- να κινητοποιηθούν οι ιδιώτες επενδυτές κεφαλαίων επιχειρηματικού κινδύνου για να υποστηρίξουν τις επιχειρήσεις που είναι ιδιαίτερα εξειδικευμένες στην τεχνολογία και διαθέτουν μεγάλο δυναμικό ανάπτυξης.

Οι προβλεπόμενες δράσεις θα αποτελέσουν συνέχεια ή θα συμπληρώσουν τα μέτρα που έχουν ήδη εφαρμοστεί για τη χρηματοδότηση των ΜΜΕ στο πλαίσιο της περιφερειακής πολιτικής ή των δράσεων της Ευρωπαϊκής Τράπεζας Επενδύσεων και του ΕΤαμΕπ.